Mihhail Speranski

Mihhail Mihhailovitš Speranski (12. jaanuar (1. jaanuar vkj) 1772 Tšerkutino küla, Vladimiri maakond, Vladimiri kubermang − 23. veebruar (11. veebruar vkj) 1839 Peterburi) oli Venemaa riigimees ja reformaator. Krahv.

Elulugu
pisi|150px|Mihhail Speranski noorena. Pavel Aleksejevitš Ivanovi maal
Päritolu ja õpingud
Ta oli õigeusu vaimuliku Mihhail Vassiljevitši (1739−1801) ja tema abikaasa Praskovja Fjodorovna Nikitina (1740−1824) poeg. Hariduse omandas esmalt aastatel 1779−1790 Vladimiri piiskoplikus seminaris ja seejärel aastal 1791 Peterburis Aleksander Nevski seminaris.Шилов, Денис Николаевич. Государственные деятели Российской империи. Главы высших и центральных учреждений, 1802-1917. Биобиблиографический справочнк. С.-Петербург: Буланин, 2001, lk 600-601. Seminaris õppides sai ta perekonnanimeks Speranski, mis tulenes ladina keelest (sperare, mis tähendab lootma). Pärast õpingute lõppu oli ta alates 1792. aastast Aleksander Nevski seminaris esmalt matemaatika-, hiljem ka füüsika- ja filosoofiaõppejõud. 1795. aastast oli ühtlasi seminari prefekt. Samal aastal sai temast vürst Aleksandr Borissovitš Kurakini sekretär. 1796. aastal läks ta seminarist erru ja astus riigiteenistusse.Шилов, Денис Николаевич. Государственные деятели Российской империи. Главы высших и центральных учреждений, 1802-1917. Биобиблиографический справочнк. С.-Петербург: Буланин, 2001, lk 601.

Riigiteenistuses 1797−1812
1797. aastal sai ta riigiteenistusse astudes titulaarnõuniku teenistusastme. Ta asus teenima senati peaprokuröri vürst Kurakini kantseleis ja nimetati järgmisel aastal ekspediitoriks. Samal aastal sai ta Püha Andreas Esmakutsutu ordeni heeroldiks ja 1800. aastal sekretäriks. Alates 1801. aastast oli ta salanõunik Dmitri Troštšinski juures riigisekretär. Samal aastal nimetati Alalise nõukogu 3. ekspeditsiooni ülemaks. 1802. aastal asus teenima siseministeeriumi, kus oli 1803. aastast departemangu direktor ja seejärel aastatel 1806−1807 ministeeriumi 2. ekspeditsiooni juhataja. 1808. aastal nimetati vaimulike koolide komitee liikmeks. Samal aastal sai salanõuniku teenistusastme ning nimetati seadusloome komitee ja Liivimaa asjade järelevalve komiteesse. 1808−1810 oli ta Venemaa justiitsministri abi ja ühtlasi seadusloome komitee esimees. 1809. aastal nimetati Turu ülikooli kantsleriks ja koolide peavalitsuse liikmeks. 

Aastatel 1806−1812 oli ta mõjukaim riigimees Venemaal ja keiser Aleksander I usaldusisik. Kuid mõnede oma reformikavade tõttu läks ta isevalitsejaga vastuollu, langes ebasoosingusse ja oli sunnitud 1812. aastal riigiteenistusest erru minema.

Pagendusaastad 1812−1821
Pärast erustumist elas esialgu Nižni Novgorodis, kuid asus peagi ümber Permi. Alates 1814. aastast elas Nižni Novgorodi lähedases Velikopolje mõisas, kus tegeles põllumajandusega ning õppis inglise ja heebrea keelt. 1816−1819 oli ta Penza tsiviilkuberner ja 1819−1821 Siberi kindralkuberner. 1821. aastal pöördus tagasi Peterburi.Шилов, Денис Николаевич. Государственные деятели Российской империи. Главы высших и центральных учреждений, 1802-1917. Биобиблиографический справочнк. С.-Петербург: Буланин, 2001, lk 601-602.

pisi|Speranski suguvõsa krahvivapp. Keiser Nikolai I tõstis Speranski 1839. aastal krahviseisusse
Hilisem teenistus ja surm
Speranski tõusis taas keisri soosingusse, temast sai Riiginõukogu liige ja ta nimetati mitmesse komiteesse. Aastast 1826 oli ta Tema Keiserliku Majesteedi Isikliku Kantselei II osakonna ülem. Ta kuulus ka kohtu koosseisu, mis mõistis dekabristide üle kohut. 1827. aastal ülendati ta tõeliseks salanõunikuks. Keiser Nikolai I andis talle teenete eest 1839. aastal krahvitiitli. Speranski suri juba samal aastal 67-aastaselt ja ta maeti Peterburi Aleksander Nevski suurkloostrisse Tihvini kalmistule.

Speranski reformid ja tema tähtsus
Speranski töötas 1809. aastaks välja reformikava, mida aga ei viidud täielikult ellu. 1810. aastal kutsuti tema ettepanekul ellu Riiginõukogu, mille mõju riigivalitsemisele jäi püsima kogu sajandi vältel ja ulatus XX sajandi alguseni. Kohaliku omavalitsuse reform, mille Speranski välja pakkus, realiseerus 1864. aastal semstvote loomisega. Riigiduuma, mis oli samuti üks tema ideedest, loodi alles 1905. aastal. Kummatigi oli Speranskil suur mõju Soome suurvürstiriigi ja Poola kuningriigi konstitutsiooni väljatöötamisel. Tema teeneks oli ka ligi 36000 Venemaa seadusakti kodifitseerimine (Seaduste täielik kogu), mida ta juhtis keisri kantselei II osakonna ülemana ja mis valmis 1833. aastal. 

pisi|Mihhail Speranski ainus tütar Jelizaveta (1799−1857)

Perekond

1798. aastal naitus ta inglanna Elizabeth Jane Stevensiga (sündinud Plant) (suri 1799), kes suri aga juba aasta hiljem tuberkuloosi. Sellest abielust sündis tütar Jelizaveta (1799−1857), kes abiellus 1822. aastal Tšernigovi tsiviilkuberneri tõeline riiginõunik Aleksandr Aleksejevitš Frolov-Bagrejeviga (1783−1845). Kuna Speranskil meessoost järeltulijad puudusid, päris 1872. aastal Speranski nime ja krahvitiitli tema lapselapselaps vürst Mihhail Rodionovitš Kantakuzen (1848−1894).

Maavaldused
1839. aastal kuulus talle Saratovi kubermangus maavaldus üle 400 hingega. 1804. aastal sai ta Liivimaal 12 aastaks tasuta rendile Alamõisa riigimõisa. Leping pidi lõppema 1817. aastal, kuid aasta varem pikendati seda veel 12 aastaks.LAB, f. 25, Ms. 154a, L 10. 1825. aastal oli see tema nimel.LAB, f. 25, Ms. 154g. Pagineerimata. 1828. aastal sai ta 12 aastaks tasulisele rendile Minski kubermangus asunud Volkolata riigimõisa. Rendilepingut pikendati 1830. aastal 12 aasta võrra.Шилов, Денис Николаевич. Государственные деятели Российской империи. Главы высших и центральных учреждений, 1802-1917. Биобиблиографический справочнк. С.-Петербург: Буланин, 2001, lk 602.

Teenistusastmed
 Aasta Kuupäev Teenistusaste 1797 2. jaanuar titulaarnõunik 1797 5. aprill kolleegiumiassessor 1798 18. september õuenõunik 1798 18. september kolleegiuminõunik 1799 8. detsember riiginõunik 1801 9. juuli tõeline riiginõunik 1808 3. august salanõunik 1827 2. oktoober tõeline salanõunik

Tunnustus
Venemaa autasud
40px Püha Jeruusalemma Johannese orden (31. detsember 1800)
40px Püha Vladimiri ordeni III klass (18. november 1806)
40px Püha Anna ordeni I klass (15. märts 1807)
40px Püha Vladimiri ordeni II klass (26. juuni 1808)
40px Püha Aleksander Nevski orden (1. jaanuar 1812, briljandid 8. juuli 1827)
40px Püha Vladimiri ordeni I klass (22. august 1826)
40px Püha Andreas Esmakutsutu orden (19. jaanuar 1833, briljandid 17. aprill 1837)
40px| Valge Kotka orden (25. jaanuar 1833)

Välismaa autasud
40px Preisimaa Punase Kotka orden (oktoober 1808)

Auliikmesus
Vaba Ökonoomilise Seltsi auliige (1801)
Peterburi Teaduste Akadeemia auliige (1819)
Vene Akadeemia au- (1821) ja tegevliige (1831)

Vaata ka
Riiginõukogu (Venemaa keisririik)
Speranski

Viited

Kirjandus
Genealogisches Handbuch der baltischen Ritterschaften. Teil: Estland. Bd III. Görlitz: Verlag E. U. Starke, 1930. Lk 296−297 .
Шилов, Денис Николаевич. Государственные деятели Российской империи. Главы высших и центральных учреждений, 1802-1917. Биобиблиографический справочнк. С.-Петербург: Буланин, 2001. Lk 600−608.

Kategooria:Tõelised salanõunikud
Kategooria:Venemaa keisririigi Riiginõukogu liikmed
Kategooria:Püha Aleksander Nevski ordeni kavalerid
Kategooria:Püha Andreas Esmakutsutu ordeni kavalerid‎
Kategooria:Püha Anna I klassi ordeni kavalerid‎
Kategooria:Püha Vladimiri I klassi ordeni kavalerid‎
Kategooria:Püha Vladimiri II klassi ordeni kavalerid‎
Kategooria:Püha Vladimiri III klassi ordeni kavalerid‎
Kategooria:Sündinud 1772
Kategooria:Surnud 1839